DEĊIŻJONI TAL-KUNSILL
tat-13 ta’ Lulju 2009
li temenda d-Deċiżjoni 2009/290/KE li tagħti għajnuna finanzjarja Komunitarja lil-Latvja għal medda medja ta’ żmien
(2009/592/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 332/2002 tat-18 ta’ Frar 2002 li jistabbilixxi faċilita’ li tipprovdi għajnuna finanzjarja għal żmien medju għall-bilanċi ta’ pagament tal-Istati Membri (1) u b’mod partikolari l-Artikolu 5, it-tieni subpragrafu, flimkien mal-Artikolu 8 tiegħu,
Wara li kkunsidra l-proposta tal-Kummissjoni wara konsultazzjoni mal-Kumitat Ekonomiku u Finanzjarju (KEF),
Billi:
(1)
Bid-Deċiżjoni 2009/289/KE (2), il-Kunsill iddeċieda li jagħti assistenza reċiproka lil-Latvja. Bid-Deċiżjoni 2009/290/KE (3), il-Kunsill iddeċieda li jagħti assistenza finanzjarja fuq il-medda medja ta’ żmien lil-Latvja.
(2)
L-ambitu u l-intensità tal-kriżi finanzjarja li qed taffettwa lil-Latvja titlob reviżjoni tal-kundizzjonijiet tal-politika ekonomika previsti għall-għoti tal-ħlasijiet tal-assistenza finanzjarja Komunitarja bil-għan li jkunu kkunsidrati l-effetti fiskali bħala riżultat tat-tnaqqis sinifikanti fil-PGD.
(3)
Id-Deċiżjoni 2009/290/KE għandha għalhekk tiġi emendata skont dan.
ADOTTA DIN ID-DEĊIŻJONI:
Artikolu 1
Id-Deċiżjoni tal-Kunsill 2009/290/KE hija b’dan emendata kif ġej:
(1)
L-Artikolu 3(5)(a) għandu jiġi sostitwit b’dan li ġej:
“(a)
Implimentazzjoni ta’ programm fiskali mfassal b’mod ċar fuq il-medda medja ta’ żmien sabiex id-defiċit ġenerali tal-gvern jinġieb taħt il-valur ta’ referenza tat-Trattat ta’ 3 % tal-PGD fi żmien stipulat u fi triq ta’ konsolidazzjoni konsistenti mar-rakkomandazzjoni(jiet) tal-Kunsill lil-Latvja adottati skont il-proċedura ta’ defiċit eċċessiv;”;
(2)
L-Artikolu 3(5)(b) għandu jiġi sostitwit b’dan li ġej:
“(b)
Implimentazzjoni tal-baġit għall-2009 u adozzjoni tal-baġit għall-2010 b’miżuri sostenibbli konsistenti mat-triq ta’ konsolidazzjoni;”.
Artikolu 2
Din id-Deċiżjoni hija indirizzata lir-Repubblika tal-Latvja.
Artikolu 3
Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
Magħmula fi Brussell, it-13 ta’ Lulju 2009.